Nariadenie Komisie (ES) č. 35/97
z 10. januára 1997
o vystavovaní osvedčení pre kožušiny a tovar, na ktoré sa vzťahuje nariadenie Rady (EHS) č. 3254/91
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3254/91 zo 4. novembra 1991, ktorým sa zakazuje používanie nášľapných pascí v spoločenstve a dovoz do spoločenstva kožušín a tovarov vyrobených z určitých druhov voľne žijúcich živočíchov pochádzajúcich z krajín, kde boli odchytené pomocou nášľapných pascí alebo spôsobmi, ktoré nespĺňajú medzinárodné normy humánneho odchytu [1], najmä na jeho článok 4;
keďže bez toho, aby bolo dotknuté nariadenia Rady (EHS) č. 3626/82 [2], naposledy zmenené a doplnené nariadením Komisie (ES) č. 2727/95 [3], nariadenie (EHS) č. 3254/91 môže byť primerane vykonávané iba prostredníctvom osvedčení vydávaných príslušnými orgánmi vyvážajúcich a opätovne vyvážajúcich krajín a ustanovením požiadaviek na takéto osvedčenia;
keďže opatrenia ustanovené v tomto nariadení sú v súlade so stanoviskom výboru uvedeného v článku 5 nariadenia (EHS) č. 3254/91,
PRIJALA TOTO NARIADENIE:
Článok 1
1. Kožušiny a iný tovar, uvedený v článku 3 ods. 1 nariadenia (EHS) č. 3254/91, môžu byť prejednávané v inom colnom konaní, ako je externý expedičný postup pre vývoz z colného územia spoločenstva, iba vtedy, ak pochádzajú zo živočíchov:
a) ktoré boli ulovené v krajine nachádzajúcej sa na zozname uvedenom v druhom pododseku článku 3 ods. 1 nariadenia (EHS) č. 3254/91, a kde sú dotknuté druhy uvedené v zozname vedľa danej krajiny; alebo
b) ktoré boli odchytené v členskom štáte; alebo
c) ktoré sa narodili a boli chované v zajatí.
2. Na účel odseku 1, dovozca alebo jeho oprávnený zástupca odovzdá hraničnej colnej kontrole v mieste dovozu do spoločenstva osvedčenie, ktoré bolo vydané príslušným orgánom vyvážajúcej alebo opätovne vyvážajúcej krajiny.
Článok 2
1. Formuláre, na ktorých je uvedené osvedčenie podľa článku 1 ods. 2 musí zodpovedať vzoru, ktorý je zobrazený v prílohe. Budú vytlačené a vyplnené v jednom z úradných jazykov spoločenstva. V prípade potreby môže byť požadovaný preklad do iného jazyka spoločenstva.
2. Papier formulárov je biely a váži minimálne 55 g/m2. Rozmer formulárov je približne 210 x 297 milimetrov.
3. Kompetentné orgány určené tretími štátmi na vydávanie osvedčení uvedených v článku 1 ods. 2 budú oznámené Komisii, ktorá bude informovať členské štáty a na požiadanie, akúkoľvek zainteresovanú tretiu stranu.
Článok 3
1. Ustanovenia článku 1 sa nepoužijú:
- na hotové výrobky, na ktoré sa vzťahuje postup pre dočasný vstup a ktoré nie sú určené na predaj v spoločenstve, ale na opätovný vývoz, ani
- na hotové výrobky pre osobné alebo súkromné použitie, ani
- v prípade, ak kožušiny a tovar z nich vyrobený sú opätovne dovezené do spoločenstva po povrchovej úprave, a je preukázané, že boli spracované z kožušín alebo tovaru, ktoré boli predtým vyvezené alebo opätovne vyvezené zo spoločenstva.
2. Ak dovoz kožušín a tovaru, na ktoré sa vzťahuje nariadenie (EHS) č. 3254/91, do spoločenstva podlieha tiež predchádzajúcemu predloženiu dokladu o dovoze podľa podmienok ustanovených v nariadení (EHS) č. 3626/82, môže byť taký doklad vydaný, iba ak dotknuté kožušiny alebo tovar spĺňajú požiadavky oboch nariadení. Ak je takto vydaný doklad o dovoze ustanovený nariadením (EHS) č. 3626/82, bude akceptovaný namiesto osvedčenia uvedeného v článku 1 ods. 2 tohto nariadenia.
Článok 4
Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev.
Bude sa uplatňovať od prvého dňa tretieho mesiaca po uverejnení zoznamu podľa druhého pododseku článku 3 ods. 1 nariadenia (EHS) č. 3254/91 v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 10. januára 1997